'Cyber Monday Shopping' - prednosti i rizik
Oko 61 milijun Amerikanaca ove će godine kupiti poklon za Božić putem interneta.  Oko deset posto njih bit će žrtve on-line prijevara, 
Ovi dani su ključni za američke trgovce. Naime, većina ljudi u razdoblju do Božića kupuje mnogobrojne poklone što je trgovcima posljednja prilika u godini za povećanje zarade. Sezona kupovine božičnih poklona počela je dan nakon blagdana Dana zahvalnosti, 23. studenog. Kako se procjenjuje, tog vikenda trgovine je pohodilo milijun kupaca manje nego lani - no zarada od prodaje je ipak bila veća za šest posto, zato jer su posebno popularni bili skuplji pokloni, primjerice video igre, mp3 playeri, te nova generacija televizora. Joy Hopper iz trgovinskog lanca Brookestone zadovoljna je prodajom: "Prodaja je odlična, podaci koje dobivamo su veoma pozitivni. Imali smo dosta prometa, dosta kupaca u trgovinama." Prvi dan radnog tjedna nakon Dana zahvalnosti važan je za trgovce koji svoju robu nude na internetu. Oni se nadaju da će utržak takozvanog 'cyber ponedjeljka' iznositi devet milijardi dolara, kaže Becky Worley: "Taj dan nazivaju cyber ponedjeljkom zato što se ljudi moraju vratiti na radna mjesta. S posla imaju brzu Internet vezu i onda se bace na kupovinu." Nacionalna federacija trgovaca procjenjuje da će ove godine 61 milijuna ljudi kupiti neki poklon putem Interneta. Ako se takva prognoza obistini to će predstavljati povećanje od 18 posto u odnosu na prošlu godinu. Becky Worley vjeruje da kupci sve manje zaziru od kupovine putem Interneta te da je to upravo ono čemu se kriminalci nadaju: "Tijekom blagdanske sezone ljudi se malo opuste. Prevaranti koriste takvu priliku. Trebate biti naročito oprezni ove godine." Upisujući osobne podatke, naročito one o kreditnim karticama, kupci riskiraju da se tih informacija domogne i netko drugi osim trgovca. Procjenjuje se da će svaki deseti kupac putem Interneta postati žrtvom prevare. Gotovo 40 posto slučajeva krađe identiteta događa se upravo u studenom i prosincu. Jedna od žrtava bila je Connie Christensen. "Osobne informacije s naše kreditne kartice ukradene su s Internet stranica koje često koristimo. Osoba koja ih je ukrala uporabila ih je za kupovinu pornografskih materijala." Udruga trgovaca vrlo je zadovoljna dosadašnjom bilancom. Jedini izuzetak je najveći lanac trgovina na svijetu WalMart koji je izvjestio o slabijoj prodaji.